
RAPORT  COMUN 

asupra
 proiectului de Lege privind aprobarea Ordonanţei de urgenţă a Guvernului nr.77/2010 privind unele măsuri în domeniile tineretului şi sportului

(PL.x. 607/2010)

În conformitate cu prevederile art.95 şi 115 din Regulamentul Camerei Deputaţilor, republicat, cu adresa nr. PL.x. 607 din 9 noiembrie 2010, Comisia pentru învăţământ, ştiinţă, tineret şi sport şi Comisia juridică, de disciplină şi imunităţi au fost sesizate pentru dezbatere în fond, în procedură de urgenţă, cu proiectul de Lege privind aprobarea Ordonanţei de urgenţă a Guvernului nr.77/2010 privind unele măsuri în domeniile tineretului şi sportului.
Proiectul de lege are ca obiect de reglementare unele măsuri privind modalităţile de exploatare/valorificare, închiriere sau concesiune, a bunurilor aflate în domeniul public al statului şi în administrarea Ministerului Educaţiei Naţionale prin Ministerul Tineretului şi Sportului.
În conformitate cu dispoziţiile art.75 alin.(1) din Constituţia României, republicată, şi ale art. 92 alin. (9) pct.2 din Regulamentul Camerei Deputaţilor, republicat, Camera Deputaţilor este Cameră decizională.
Senatul, în calitate de primă Cameră  sesizată, a adoptat iniţiativa legislativă, în şedinţa din 20 octombrie 2010.
Consiliul Legislativ, conform adresei cu nr.851 din 30 iunie 2010, a avizat favorabil proiectul de lege, cu observaţii şi propuneri.
În conformitate cu prevederile art. 61 din Regulamentul Camerei Deputaţilor, republicat, membrii Comisiei pentru învăţământ, ştiinţă, tineret şi sport şi Comisiei juridice, de disciplină şi imunităţi au dezbătut proiectul de lege, în şedinţe separate.
În urma dezbaterii, în şedinţa din 23 noiembrie 2010, membrii Comisiei juridice, de disciplină şi imunităţi au hotărât, cu unanimitate de voturi, să propună plenului Camerei Deputaţilor adoptarea proiectului de Lege privind aprobarea Ordonanţei de urgenţă a Guvernului nr.77/2010 privind unele măsuri în domeniile tineretului şi sportului, cu un amendament admis.

Comisia pentru învăţământ, ştiinţă, tineret şi sport a examinat proiectul de lege în şedinţa din data de 8 februarie 2011 şi a hotărât, cu unanimitate de voturi, să propună plenului Camerei Deputaţilor un raport de respingere a proiectului de Lege privind aprobarea Ordonanţei de urgenţă a Guvernului nr.77/2010 privind unele măsuri în domeniile tineretului şi sportului, deoarece acesta prevede posibilitatea de schimbare a destinaţiei bazelor sportive, respectiv a celor de tineret, ceea ce vine atât în contradicţie cu Legea nr.350/2006, Legea tinerilor, cât şi cu prevederile Legii nr.69/2000, Legea educaţiei fizice şi sportului, cu modificările şi completările ulterioare.
Având în vedere punctele de vedere diferite ale celor două Comisii, în urma solicitării acestora, Autoritatea Naţională pentru Sport şi Tineret a transmis Comisiei juridice, de disciplină şi imunităţi, cu adresa nr.4329 din 3 octombrie 2011, un punct de vedere referitor la obiectul de reglementare al Ordonanţei de Urgenţă a Guvernului nr.77/2010 şi la efectele juridice ale acestui act normativ, conform căruia “Autoritatea Naţională pentru Sport şi Tineret nu a aprobat/avizat şi nici nu a primit solicitări cu privire la închirierea/concesionarea unor imobile clădiri şi terenuri aflate în administrare în temeiul acestui act normativ”.

Comisia pentru învăţământ, ştiinţă, tineret şi sport a dezbătut proiectul de Lege în şedinţa din data de 19 martie 2013. 
La lucrările Comisiei au fost prezenţi 20 deputaţi din totalul de 29 membri ai Comisiei. 


La dezbaterea proiectului de lege a participat, în calitate de invitat, domnul Cristian Cosmin - secretar de stat în cadrul Ministerului Tineretului şi Sportului. 

 În urma dezbaterilor, membrii Comisiei pentru învăţământ, ştiinţă, tineret şi sport au hotărât, cu 11 voturi pentru, 3 voturi împotrivă şi 6 abţineri, să propună plenului Camerei Deputaţilor respingerea proiectului de lege, din următoarele considerente:

 - baza materială destinată activităţilor sportive şi de tineret reprezintă un elementul esenţial pentru ca aceste două tipuri de activităţi să se poată desfăşura în condiţii optime. În aceste condiţii, închirierea şi/sau concesionarea acestor baze, trebuie să se facă doar în condiţiile în care se asigură cu stricteţe conservarea scopului pentru care acestea au fost create, evitându-se pericolul de a primi, ulterior, destinaţii care nu au nici o legătură cu activităţile de sport sau de tineret.
- Ministerul Tineretului şi Sportului, prin adresa transmisă Comisiei pentru învăţământ, ştiinţă, tineret şi sport în data de 18 martie 2013, consideră că „este necesară asigurarea unei transparenţe mai mari în ceea ce priveşte procedura de închiriere a bunurilor aflate în domeniul public al statului şi în administrarea ministerului”, fapt ce nu se realizează prin prezentul act normativ.
Comisia juridică, de disciplină şi imunităţi a dezbătut iniţiativa legislativă în şedinţa din data de 2 aprilie 2013. 


La dezbateri au fost prezenţi 21 deputaţi din numărul total de 27 de membri ai Comisiei juridice, de disciplină şi imunităţi. 
În urma dezbaterilor, membrii Comisiei juridice, de disciplină şi imunităţi au hotărât, cu unanimitate de voturi, să susţină şi aprobe raportul preliminar de respingere a proiectului de lege transmis de Comisia pentru învăţământ, ştiinţă, tineret şi sport şi să propună plenului Camerei Deputaţilor, spre dezbatere şi adoptare, raportul de respingere a proiectului de Lege privind aprobarea Ordonanţei de urgenţă a Guvernului nr.77/2010 privind unele măsuri în domeniile tineretului şi sportului, întrucât acesta prevede posibilitatea de schimbare a destinaţiei bazelor sportive, respectiv a celor de tineret. Închirierea şi/sau concesionarea acestor baze, trebuie să se facă doar în condiţiile în care se asigură cu stricteţe conservarea scopului pentru care acestea au fost create. 
În raport de obiectul şi conţinutul său, proiectul de lege face parte din categoria legilor organice, potrivit prevederilor art.73 din Constituţia României, republicată.

